Летась “Мастацкая літаратура” парадавала выданнем серыі кніг балгарскай пісьменніцы Галіны Злацінай “Прыгоды на Сонечнай ферме”. Яркія, маляўнічыя тоненькія кніжкі з фігурна выразанымі старонкамі, дзе ўсю прастору займаюць цудоўныя малюнкі і крышачку тэксту, не залежваюцца на паліцах стэлажоў. Увесь час вандруюць па дамах чытачоў і кнігі Сяргея Давідовіча “Залаты буліт” і “Баявая нічыя”, выдадзеныя таксама ў “Мастацкай літаратуры”. Крыху раней з малой колькасцю тэксту ў “Галіяфах” у падсерыі “Каляровы ровар” выйшла кніга цудоўных казак “Сумны суп” Вольгі Гапеевай (іншыя кнігі для дзяцей з гэтай падсерыі таксама вартыя ўвагі). Зусім новая цудоўна аформленая кніга Надзеі Бука “Бася і Піглас”. Вельмі парадавала серыя “Бібліятэка часопіса “Вясёлка” — прыгожыя, яркія, выдадзеныя на белай шчыльнай паперы з цудоўнымі малюнкамі на кожнай старонцы, зручнага аб’ёму і фармату.